ยิงปืนขึ้นฟ้าฉลองลอยกระทงอันตรายถึงชีวิต พบกระสุนตกลงหลังคา มีคนรับเคราะห์ โทษหนักจำคุกสูงสุด 10 ปี
พลตำรวจตรี อาชยน ไกรทอง โฆษกสำนักงานตำรวจแห่งชาติ กล่าวว่า พลตำรวจเอก ดำรงศักดิ์ กิตติประภัสร์ ผู้บัญชาการตำรวจแห่งชาติ กำชับให้ตำรวจทั่วประเทศประชาสัมพันธ์เตือนภัยประชาชนเกี่ยวกับการยิงปืนขึ้นฟ้าในช่วงเทศกาลลอยกระทง ซึ่งเป็นค่านิยมที่ผิด ก่อให้เกิดอันตรายทั้งต่อตนเองและผู้อื่นจนอาจถึงแก่ชีวิตได้  พร้อมทั้งให้เจ้าหน้าที่กวดขันบังคับใช้กฎหมาย เพื่อให้ประชาชนได้ฉลองเทศกาลลอยกระทงอย่างปลอดภัยการยิงปืนขึ้นฟ้ามีความผิด ตาม พ.ร.บ.อาวุธปืนฯ พ.ศ. 2490 ผู้ฝ่าฝืนต้องระวางโทษจำคุกไม่เกิน 5 ปี หรือปรับไม่เกิน 10,000 บาท หรือทั้งจำทั้งปรับ และหากกระสุนตกใส่ หรือทะลุหลังคาบ้านเรือน ทำให้ทรัพย์สินเสียหาย หรือมีผู้ได้รับบาดเจ็บจะมีความผิด ตามประมวลกฎหมายอาญา โทษจำคุกไม่เกิน 10 ปีและปรับไม่เกิน 200,000 บาท กรณีเสียชีวิต ต้องระวางโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ